Soma Mamagésa

Szakrális
új nő

részlet

Budapest, 2023

Copyright © Spitzer Gyöngyi, 2022
Hungarian edition © Jaffa Kiadó, 2022
Minden jog fenntartva!

A borítót a szerző tervei alapján
Németh Károly, Relatív készítette
Szerkesztő Hessky Eszter
Felelős szerkesztő Schultz Judit
Felelős kiadó: Jaffa Kiadó

ISBN 978 963 475 754 2

Jaffa Kiadó • www.jaffa.hu

Elektronikus változat
eKönyv Magyarország Kft.
www.ekonyv.hu
Készítette Ambrose Montanus

Tartalom

Ráhangolódó

Bevezető

Az ÚJ NŐ fogalma, belső munkánk célja és menete

A könyv, és egyben a belső munka felépítése

Mit jelent a női létünkben való kiteljesedés és az ÚJ NŐ fogalma?

Mitől lesz szakrális az ÚJ NŐ?

Miért elengedhetetlen a Föld gyógyulásához és egyensúlyához a nő boldogsága?

Fontos kitérő a jobb és a bal agyféltekéről

Egy kis pszichologizálás az ÚJ felettes énről

És milyen az ÚJ FÉRFI?

Építsük meg a szakrális teret!

Bevezetés a 4 (vagyis 5) elem szertartásainak alapjaiba

Hívjuk be az égi segítőket!

Lilith, avagy vissza kell mennünk a kezdetekhez, mert „kizökkent az idő, ó kárhozat”

Mária és Magdolna újraértelmezése

Hívjuk be az őseinket, és hajoljunk meg előttük is!

Utasítsuk az energiát, ne kérjük!

Az évkör rendjének tisztelete

A függőleges és vízszintes irányok, azon belül a szerepeink és azok integrálása

Függőleges: a tengely

Vízszintes: az élet játszótere

A legfontosabb nő: az anya

Saját anyai szerepünk

A bennünk élő Vénusz

Istennői mivoltunk, spirituális énünk

Tovább a szerepek mentén: a dolgozó énünk

Párkapcsolati szerepünkben – szakrális szeretkezés és nemiség

Az énidő jelentősége

Tisztulások a különféle szinteken

Különféle testeink és tisztításuk

A szégyenről

Az árnyék-én

Hitrendszereink és tisztításuk

Figyelj arra, hogy mivel azonosítod magad!

A négy vérmisztérium, méhünk – mint szakrális trónusunk – tisztítása, a méhtudatosság jelentősége

Transzgenerációs mintáink és tisztításuk

Az apaseb gyógyítása és a benne rejlő minta felismerése

A krízisek ajándéka, a transzformáció jelentősége

Új energia, új korszak, új tudatosság

Halálunk – az utolsó nagy beavatás

Az új kereszténység korszaka

Köszönetnyilvánítás

Boróka meséje

Felhasznált és ajánlott könyvek, cikkek, weboldalak

Ráhangolódó

ÚJ NŐ, ÚJ FÉRFI, ÚJ EMBER VAN SZÜLETŐBEN.

No de mit jelent mindez a mindennapokban? Mitől más a mai ember, a mai nő, mint a régi, illetve mi az, ami állandó, ami örök érték? Hogyan és miként keveredik össze a régi, értékálló és az eddig soha nem járt út? Mit jelent az, hogy szűz hóba taposunk, vagyis olyan dolgokat kell megtennünk, amiket előttünk senki? Ez az évezred valóban a nőké? Miben, miért, és mit jelent mindez számunkra?

Mit jelent az, hogy a nőknek a saját testükkel való újraegyesülésük karmája gyorsító és gyógyító hatású az egész földre? Hogyan és miért váljunk „új nővé”? Ráadásul „szakrális új nővé”?

Több évtizedes, több ezer nőtársammal való belső munka és tapasztalás, no meg a saját női lényemben, lelkemben, ősi, hozott tudásomban való elmélyülés után nemcsak válaszokat kaptok ezekre a kérdésekre, nemcsak tanácsot, de kalácsot is fogok adni.

Vagyis rengeteg kézzelfogható gyakorlatot, felszabadító technikát, meditációt, belső utazást.

Könyvem kifejezetten sokféle szempontból közelíti meg a témát. A sok-sok személyes és mástól kapott tapasztaláson kívül megjelenik a pszichológia nézőpontja, az alternatív és ősi gyógymódok, a spirituális látásmód, a tudomány, a különféle ősi kultúrák és vallások lenyomatai és tanításai, az ősi, sámáni hagyományok újraélesztése, a józan ész és az intuíció, a művészet, és persze a játékosság. Mindez egy csokorba fogva, amire felépítettem a saját rendszeremet és világlátásomat – ami sok más kultúrában is visszaköszön –, és ezek által is megmutatva azt, hogy milyen az, amikor a régi, ősi tudás és az új utak találkoznak.

Számomra nagyon fontos, hogy minél több nézőpontot mutassak meg.

Úgyhogy előre szólok, ne lepődj meg, kedves olvasó, hogy a könyvemben sokféle stílussal, megközelítéssel fogsz találkozni. Az elméleti bevezetés után (ami erősen spirituális nézőpontú, de megjelenik benne a klasszikus pszichológia is) sok-sok konkrét, gyakorlati rész is fog jönni. Ilyen maga az élet is: a legszellemibb ember is az anyag világában él, a mindennapok megoldandói között.

És valójában mindannyian ugyanazt szeretnénk: boldognak lenni, jelen lenni a saját életünkben.

A tudatosságunkon, és rajtunk, nőkön, most több múlik, mint gondolnánk. Mindig is szakrálisak, szentek voltunk, de most már feladatunk is, hogy emlékezzünk rá és megéljük.

Új nő kel fel

új nő születik.

Vérbő és gyönyörű

szabadon táncol.

Anya, Vénuszi nő

papnő: mind önmaga

derekunkban ring

összes ősünk tudása.

Most van a most van

eljött hát az idő

lerakni mindazt

ami nem segítő.

Alárendeltből egyenlő

kesergőből élvező

megkötöttből szárnyaló

feláldozóból bevonó

széthasítottból integrált.

Új szerepek várnak ránk.

Új helyzetek, mik sosem voltak.

Bátrak vagyunk és tudatosak.

Segítve vagyunk az Égiek által

segítve vagyunk Földanya által

méhünk az élet szent helye

teremtő erő székhelye.

Új nő kel fel

új nő születik.

Vérbő és gyönyörű

szabadon táncol.

Ha ilyen nőkkel lesz tele a világ, akik vagányak, bátrak, játékosak, igazak, érzékenyek, éberek és együttérzők, vagyis gyönyörűek, mert önazonosak, akkor Földanya is gyógyul.

Úgyhogy fel a mellel lányok, asszonyok, mert a mi boldogságunktól függ most a világ jobbra fordulása!

Rajtunk a világ szeme!

Bevezető

AZ ÚJ KORSZAK MÁR ELKEZDŐDÖTT, BENNE VAGYUNK.

Huszonéve érzem, írom és énekelem, mondom, lobogom és élem: ébresztő! (Ez a 2006-ban és 2008-ban megjelent első két könyvemnek is a címe.)

Már jó pár éve mindannyian látjuk, hogy hatalmas változásban, paradigmaváltásban vagyunk, helyi és globális szinten egyaránt. Egy új világ születésében vagyunk benne, és a folyamat alakulását mi magunk is meghatározzuk. Új fizika van (kvantumfizika), új biológia, férfi és nő között pedig új kapcsolati és szerepminták vannak kialakulóban, és még sorolhatnám a végtelenségig az új dolgok, jelenségek, tanítások, utak sorát.

Új nő, új férfi, új ember, új világ van születőben.

Egy új korszaknak vagyunk a hírnökei, első fecskéi, és tudjuk, valljuk, hogy megújhodott gondolkodásra van szükség ahhoz, hogy megteremtsük az új egyensúlyt. (Hiszen az egyensúlyi állapot maga az egészség, a béke, a harmónia.) A felébredés már sokakban megtörtént, a folyamat már zajlik: régi lehúzó hitrendszerek, minták lebontása vár ránk, hogy helyet adjunk az ÚJNAK. Az újnak, az igaznak, az új egyensúlyra törekvőnek, megtartva mindazt, amire valóban szükség van. (Az ujegyensuly.hu oldalam is ezt a célt szolgálja.)

És ehhez az új egyensúlyhoz az új évezredben a legmeghatározóbb a női, avagy jines energia. Tehát nem csupán mi, nők, hanem maga a női minőség.

Az Új egyensúly – Fordulópont a férfi és nő viszonyában című könyvemben (2011-ben jelent meg) már írtam róla, hogy a világ eljangosodott, ami azt jelenti, hogy túl sok lett a bal agyféltekei funkciókhoz köthető minőségek jelenléte.

Leértünk az anyagba süppedtség legaljára, az ateista, materialista, anyaghívő, szellemtelen időszaknak vége van! Aki továbbra is ebben marad, azt lehúzza az anyag, a drága szent anyag, amit ha szellemivel töltünk meg, Földanya csókol minket homlokon.

Mérföldes csizmák időszaka ez, gyorsított felnövésben vagyunk benne. Én anno 17 éven át minden hónapban oldattam magam kineziológussal (annyira vágytam letenni a lehúzó csomagjaim), most lehet, hogy 17 alkalom is elég lenne ehhez, annyira sűrű, ami a kollektívben mára összegyűlt.

„Most van a most, eljött hát az idő, lerakni mindazt, ami nem segítő” – éneklem az egyik dalomban.

Ezt lehet érezni, ott van a levegőben, nem véletlenül olyan népszerűek a spirituális, pszichológiai, önismereti könyvek, és az egyre bővülő módszerek, technikák.

Első fecskék vagyunk, szűz hóba taposunk, egyre többen olyan életet rakunk magunk elé, amire mintánk sem volt.

Bomlik le a régi világ, és születik egy új, amihez elengedhetetlen, hogy visszamenjünk azokhoz az ősi tudásokhoz, amik időtállók, mert az egyetemes rend isteni törvényeire és a szív útmutatására épülnek.

A régi értékálló és az új miNŐségi találkozásának a mágikus időzónájában és lehetőségében vagyunk benne, és ebben a különleges teremtési folyamatban nekünk, nőknek, illetve a női minőségnek kiemelt szerepe van.

Ahhoz, hogy az ÚJ EMBER eljusson a valódi céljához, vagyis ahhoz, hogy önmagát megismerve egybeolvadjon Istennel (mintegy emberistenné válva), végig kell mennie, égnie, tanulnia, haladnia önmaga meggyógyításán, kitisztításán.

Tehát az első lépcsőfok meggyógyítani magunkat. A második, az emberistenné válás, csak ezután jöhet, de valójában a gyógyulási folyamat közben is többször megcsillan, és hosszabb- rövidebb időszakokra átéljük a valódi célt is. Azt, hogy eljuthatunk önmagunk feltétel nélküli szeretetéig, minden pillanatban – ami egyenlő mindenki más szeretni tudásával, a lét iránti szerelemmel. Ez maga a megvilágosodás, a tiszta jelenlét. Ha ide eljutunk, akkor teremtő emberistenekké váltunk. Akkor mágusokká lettünk, aki fölött nincs hatalma földi embernek, hatalomnak, manipulációnak.

Ezen a szinten nincs félelem, befolyásolhatóság, megfelelni akarás, de már hazugság, csalás, önbecsapás sem.

Ezen a szinten Isten nem kívül van, és nem egy bosszúálló, büntető bácsi. Amíg ezt hisszük, addig megfélemlíthetők vagyunk, és ezt használja most ki a politikai hatalom.

De hogy ide eljussunk, ezért nekünk is tenni kell! Nehogy azt higgyük, hogy ez a fajta megvilágosodás csak a guruknak, jógiknak, főállásban ezzel foglalkozó embereknek adatik meg! Nem. Ebben az induló új korban, korszakban ez mindenki számára fel van kínálva. De ehhez előbb meg kell magunkat gyógyítani.

Mennél többen gyógyulunk, annál jobban gyógyul a Föld is. Az, hogy mi fog kívül a világban lejátszódni, attól függ, hogy mi magunk, egyének mennyire vagyunk éberek és önazonosak. És ebben a hatalmas változásban – újra és újra elmondom, leírom, lobogom – nekünk, nőknek, és egyáltalán: a női energiának most hatalmas szerepe van.

És aminek még szintén jelentős szerepe van az új korban: az egyetemes rend és a szeretet törvényeire épülő közösségeknek, ahol azonos értékrend mentén összekapcsolódnak és összefognak az emberek. Lejárt az idő, hogy kívülről várjuk a segítséget és a megoldást, és hogy valaki megmondja nekünk, hogy mire van szükségünk!

Óriási változások extra intenzív időszakában vagyunk. Alacsony rezgésen pánik, félelem, magas rezgésen csoda történik. És ez a csoda bennünk van! Ezért kell ébrednünk, gyógyulnunk, tisztulnunk! Minél többen tesszük ezt, annál több lesz a csoda is.

Ebben kívánok ezzel a könyvemmel segíteni.

És aki még több segítségre vágyik, annak szeretettel ajánlom az ÚJ KÖR oldalam online csomagjait, ahol nagyon sok olyan meditáció megtalálható, amelyek a könyv adott fejezeteire épülnek: www.ujkor.net/online-csomagok/ (Köztük több olyan is, amit rendszeresen ajánlok meghallgatni, használni, hiszen nem csak a fizikai testünket érdemes tisztítani, méghozzá rendszeresen.)

A könyvem elején több elméletre számíts, aztán jönnek majd a kézzelfogható, praktikus és gyakorlati tanácsok is, hiszen – tudjátok – mi vagyunk a „létra föld és ég között”.

Az ÚJ NŐ fogalma, belső munkánk célja és menete

A könyv, és egyben a belső munka felépítése

MIELŐTT A BEVEZETŐK UTÁN BELEKEZDEK A KÖNYVEMBE (bízom benne, hogy már az olvasás elindítja az öngyógyító folyamatokat), tisztázzuk az ÚJ NŐ fogalmát, illetve hogy miért épp így épül föl ez a könyv, ezáltal a belső munkánk.

Előbb jöjjön egy rövid definíció, külön fejezetben pedig majd a részletes kifejtés.

Az ÚJ NŐ magában hordja a régi, értékálló, eredendő, ősi női képességeket és tudást, és nyitott az őt valóban szolgáló újra, úgy, hogy napról napra egyre inkább a saját életét éli. Az ÚJ NŐ a szívéből él, ami az őt körülvevő dimenziók középpontja is. A szakrális ÚJ NŐ tisztában van szent, mágikus, teremtő erejével, ezáltal felelősségteljesen bánik vele.

Épp ezért már az olvasáshoz is megépítjük a szakrális teret, hiszen ma már tudjuk azt, amit az ősi kultúrák több ezer éve tudtak és használtak: hogy a programozott tér teremtő („tér-emtő”) hatással bír.

Célunk eléréséhez behívjuk az elemeket (kimondva a szándékunkat): az Istennőket, Ősanyát, Földanyát, Nagyboldogasszonyt, az égi segítőket, és az első nőt, Lilithet, és meghajolunk előttük.

Majd behívjuk az őseinket is, az ő áldásukat is kérjük.

A minket segítő energiát pedig utasítani fogjuk, hogy segítse szándékunk megvalósulását.

Az ősök és az évkör rendjének a tisztelete elengedhetetlen az egyensúlyunk megteremtéséhez. Ennek a korszaknak az egyik fő üzenete, hogy vissza kell térnünk az egyetemes rendhez. Ebben a hatalmas, globális változásban egyre többen keressük azt, ami igaz, stabil, a természettel együttműködő és annak a törvényeire épülő.

Az első ezek közül a saját tengelyünk tudatosítása, hiszen enélkül nemcsak hogy stabilitás nincs, de meg sem élhetjük azt, amiért itt vagyunk: miszerint mi vagyunk azok, akik összeköthetjük az eget a földdel. Vagyis a szellemit, az ideát, az ötletet megvalósítjuk, lehozzuk az anyagba, az anyagban pedig képesek vagyunk meglátni a szellemit. És ahogy egyenes gerinccel állunk a földön, és a mellkasunkhoz emelve kezeinket széttárjuk őket, láthatjuk az előttünk levő életet, amit (minél magasabb tudatossági szinten vagyunk) mi magunk rakunk magunk elé. Ez a vízszintes sík, itt nyílik ki az élet játszótere, a színház, amiben mindannyian színészek és színésznők vagyunk (köszi, Shakespeare!). Minden tudásunk lényege az, hogy itt, ebben a testben, a földi létünkben napról napra egyre inkább a saját életét élő boldog felnőttek legyünk.

Így a könyvemben kiemelten fontosnak tartom, hogy a szerepeinkről, illetve az azokon túli énállapotokról részletesen írjak, illetve konkrét gyakorlatok során segítsem a már leírt cél elérését.

Mi, nők soha ennyi minőségben, szerepszemélyiségben nem tapasztalhattuk meg magunkat, mint manapság! Elképesztő mennyiségű lehetőség van most önmagunk megismerésére, és nem kis feladat az összes fontos szerepünkben helytállni, és mindezt integrálni!

Ehhez elengedhetetlen a különféle testeink és sérüléseink tisztítása, illetve transzformálása, hiszen ez a mi tőkénk, a krízisek és sebek ajándéka. Ezáltal is erősíthetjük annak tudatát, hogy minden értünk való. Az elsődleges a gyógyulásunk, hogy aztán továbbléphessünk a szellemi szintre.

Méhünk mágikus erejéről és a vérmisztériumainkról külön fejezetekben szólok, hiszen a női méh a végtelen teremtő tér, a legtisztább forrás, dimenziókapu, amely összeköt minket az univerzum mindenségével, a végtelennel. A méhtudatosság a szakrális ÚJ NŐ egyik elengedhetetlen tulajdonsága.

Ahogyan az is, hogy képesek vagyunk a szerepeink közötti egyensúlyozásra, illetve integrált, érett, önazonos, önmagát szerető nőkké válunk. Szűz hóba taposunk: olyan út ez, amire nincs mintánk, első fecskék vagyunk egy teljesen új korszak küszöbén.

Az ÚJ EMBER a középpontjából, vagyis a szívéből él. A fontos döntéseit is ott hozza meg. (Aki nem így él, nem lehet új ember.) Ez szívkoherenciát kíván. Tudományos tények támasztják alá, hogy a szív folyamatosan intuitív és érzelmi jeleket küld a számunkra, hogy segítsen az életünket jobb irányba terelni. És habár folyamatosan kommunikál az aggyal, az agytól függetlenül számos saját döntést is hoz, tehát nem minden esetben engedelmeskedik neki, hanem saját intelligenciával rendelkezik. (Erről A szív intelligenciája című könyvben olvashattok részletesebben.)

Tehát ez azt jelenti, hogy megdőlt az az elmélet, amit a klasszikus pszichológia atyjának, Freudnak köszönhetünk, miszerint a három fő mozgatórugó: az ösztön, amit Freud idnek nevezett, az ego, ami maga az én, illetve a szuperego, a felettes én, ami a kívülről, felülről megmondó nagyobb erőt jelenti. Ez a régi ember jellemzője. Az új ember már szívkoherens, tehát az agyat a szívvel összekapcsolva él. A szív a középpont (középen egy ép pont), a kereszt középpontja, ahol a lent (anyag) és a fönt (szellem) összekapcsolódik. Ehhez jön a vízszintes sík, az élet játszótere, és maga a tér. A szívünkben akár a Földanya szívének a dobbanását is meghallhatjuk.

Tehát az új embert már nem a régi felettes én, hanem az új felettes én irányítja. Folyamatosan íródik át a klasszikus pszichológiai felettes én definíciója. A klasszikus felfogás azt jelenti, hogy valójában a szüleink és azok által, akik neveltek minket, beépült az a viselkedésmechanizmus, amiből kialakult két dolog: az énideál és a lelkiismeret. E szerint az elmélet szerint valójában állandóan a szüleinknek megfelelni akaró gyermekemberek maradunk. (Erről egy külön pszichologizáló fejezetben fogok írni. Előre szólok, hogy aki nem szereti a pszichológiai fejtegetéseket, azt a fejezetet majd bátran ugorja át.)

Igen, a régi ember jellemzője ez, hogy nem önmagát tartja a legfőbb mesterének, mert hiszen nem azt tanították neki, hogy ő egy emberisten, akibe Isten a lélegzetét belelehelte. Tömény fény vagyunk. Láttam. Ha felmentek az ujegyensuly.hu oldalamra, és megkeresitek a Gombával látni a lét csodáját című cikkemet, ott részletesen leírom az élményt, amit Mexikóban, a világ egyik legnagyobb mágikus gombázó zarándokhelyén, San José del Pacificóban a Maestro nevű gomba által megtapasztaltam. Amikor lehunytam a szemem, vakító fénnyel szembesültem. Láttam, hogy fényből vagyok. Muszáj volt kinyitni a szemem, annyira vakított belül a fényesség. Megtapasztaltam, hogy amit Nikola Tesla írt, az valóság. Minden idők egyik legjelentősebb fizikusa és feltalálója Everything is Light című interjújában (Immortality magazin, 1899) azt mondta:

„Az anyag abból az eredeti és örök energiából jön létre, amelyet fényként ismerünk (Isten). Ragyogott, és megjelentek a csillagok, a bolygók, az ember és minden a Földön és az univerzumban. Az anyag a végtelen fényforma kifejeződése – mert az energia ősibb mindennél. Körülöttünk MINDEN fény! A fényből származik az anyag, amely különböző formákra oszlik fel, és amely az univerzum és a Föld minden aspektusát képviseli.”

„A legtöbb betegség forrása a szellemben rejlik. Ezért a szellem MINDEN betegséget meg tud gyógyítani.”

„Miképp lehetne az emberek szívét úgy feltüzelni és fellelkesíteni, hogy végre felismerjék és megértsék, hogy ők valójában ISTENEK?”

Tesla megelőzte a korát. Azt mondta saját magáról, hogy ő olyan, mint egy membrán, aki felfogja a kozmosz és Isten rezgését. Ő maga volt az ÚJ EMBER.

Ez lesz a jövő. Ha képesek leszünk meggyógyítani magunkat, és nem a saját játszmáinkra, drámáinkra megy el az energiánk, akkor meg fogunk nyílni a transzcendentálisnak.

A könyvem, és egyben a felkínált öngyógyító módszerem lényege a következő:

Ennek az – egyébként abszolút logikus – elméletnek a megértéséhez a legjobb, ha megnézitek a borítón az oldalra kinyújtott karú nőnek az ábráját, és én szép sorban leírom, hogy körülötte mi mindent láttok.

Valamennyien Krisztus-emberek, emberisten-lehetőségek vagyunk. Az, hogy azzá válunk-e vagy sem, rajtunk múlik, hiszen szabad akaratunk van. A kereszten mi magunk vagyunk rajta, hiszen anyagba beszületett szellemek vagyunk, ez mindőnk keresztje. A személyes lélek, ami ebben az életünkben gyűjti a tapasztalatokat, e kettő találkozásából, kereszteződéséből jön létre. (Többféle lélek van.) Az új ember lényegisége abban áll, hogy nem kívülről várjuk a megváltást, hanem nekünk magunknak kell, illetve lehetséges saját magunkat megváltani.

A szellem és anyag kereszteződéséből születik meg az egyéni lélek, és mindaddig, amíg „lélekzünk”, bennünk van. A kereszt, vagyis a földi létezés 3 dimenziója a következő:

1. függőleges – ez maga a tengelyünk, az anyagba született szellemünk, amiből lesz az egyéni lelkünk.

2. vízszintes – ebben a horizontban bontjuk ki és éljük meg a szerepeinket, karaktereinket, kitárva a karunkat, mintegy megnyitva magunkat az előttünk levő lehetőségeknek. A szívtér, a szívcsakra magasságából oldalra kinyújtott két karunk a kereszt vízszintes része – egy álló, oldalra kinyújtott karú ember olyan, mint egy kereszt. Itt teremtődik meg az a lélekrész, ami kifejezetten az adott inkarnációnkhoz köthető, személyes, ezen életbeli lélekrészünk. (Ehhez csatlakozik a többi lélekrész, attól függően, hogy milyen tudatossági szinten vagyunk.) Minden szerepünknek van egy árnyéka, aminek a „nagysága”, minősége attól függ, hogy a különféle testeink mennyire tisztultak meg, vagyis mennyire tudunk a jelenben lenni. (A borítón levő rajzon a középpont körüli karika ezt szimbolizálja. A kerékben levő „küllők” pedig azokat a „tortaszeleteket”, amikről később a szerepeink kapcsán írok.)

3. fent-lent, elöl-hátul, jobbra-balra – mint a matrjoska babák vesznek körbe a különféle testeink (energiatest, érzelmi és gondolati test és a többi, amikről majd a Különféle szinteken való tisztulások című fejezetben olvashattok), és ezek minősége fogja meghatározni azt, hogy milyen módon tudunk jelen lenni az élet színpadán. Valójában a szerepeink (és azok árnyéka) is ebben a háromdimenzós térben jelenik meg, attól függően, mennyire tárjuk szét a karjainkat, vagyis mennyire nyitjuk meg magunkat a szeretni tudásnak. (A teljesen vízszintesre nyitott karok kinyitják a mellkast, a szívteret is.)

A kereszt és egész lényünk, lényegiségünk középpontja maga a szív energiaközpont, hiszen az emberi lét legmagasabb szintje és célja, hogy eljussunk a feltétel nélküli szeretni tudás állapotába. Ez a középpont, a transzformáció székhelye, aminek a befelé irányulásából teremtődik meg az intimitás, a kifelé irányulásából pedig eljuthatunk a tiszta önvalóba, a saját emberistenségünkbe. (A Védák ezt hívják Átmannak, illetve Paramátmannak. A hinduizmusban pedig Abszolút Átmannak, Legfelsőbb Lélek/Szellemnek vagy a szívben lakozó Felsőléleknek is nevezik.)

Spirituális testünk aktiválása által kilépünk a szerepeinkből, onnantól már kikapcsol az ego.

Feladatunk a három dimenzióban való tudatosságunk fejlesztése, hogy ÚJ EMBERKÉNT továbbléphessünk a többi dimenzióba, és feloldódhassunk az egységélményben, a transzcendentálisban. Legmélyebben erre vágyunk, erre vágyik az ÚJ EMBER.

Ha ide eljutunk, akkor a földi lét egy játszótér lesz. Olyan színház, ahol a szerepeinket és karaktereinket szabadon váltogathatjuk, úgy, hogy nem azonosulunk velük. (Tudva azt, hogy minden játék csak akkor élvezhető, ha komolyan vesszük.)

Minél többször és hosszabb időkre vagyunk az Átman, vagyis a Felsőlélek állapotában, annál tisztább, boldogabb életünk lesz a földi élet játszóterén. (Állandóan nem lehetünk ott, mert akkor nincs szándékos cselekvés.)

Tehát nagyon fontos tudatosítanunk, hogy mindannyian energialények vagyunk, és a fizikai testünk ennek egy kis százaléka. Az összes többi testünk energia (valójában persze minden energia), és ez határozza meg a fizikai testünket is. Ahogy már írtam, mindennek a középpontja (óóó, csodás, szent magyar nyelv! Középen egy ép pont… önMAgam, önMAGOM) a szív. A szívünk pedig a Forrásunkon keresztül kapcsolatban van egy hatalmas energiaközponttal, hívhatjuk Központi Napnak is.

A Forrás az, ahonnan a saját lelkünk lejön, és ahova a halál után, különféle szinteken végigmenve, vissza is tér, mindaddig, amíg még emberként van a Földön tanulnivalója. Nem egy Forrás van, hiszen többféle rezgésen létezünk, mindenkinek megvan a saját Forrása, vagyis lélekcsaládja, de ezek a Források (mint egy multidimenzionális mandala) egymással is csatlakoznak, és bekapcsolódnak a Központi Napba, ami ennek a galaxisnak a hatalmas energiaközpontja.

Úgy gondolom, hogy a különféle galaxisok is csatlakoznak egymáshoz, de ez már az a szint, amiről egyrészt én magam is keveset sejtek, másrészt nem is tartozik szorosan a könyvhöz.

A lényeg, ami ebben az új korszakban velünk történik, hogy az új ember Homo sapiensből Homo ludenssé, azaz játékos emberré fog válni, a „régi ember” pedig marad az anyag szintjén, és így az olló nyílik.

Hogy ÚJ EMBERRÉ válhassunk – újra és újra írom – most a nőknek, illetve a női minőségnek kiemelt szerepe van.

És mivel a nőtársaimmal való közel két évtizedes munkám során azt tapasztaltam, hogy a 21. század eleji nők egyik legfőbb problémája, hogy a rengeteg szerepükben hogyan álljanak helyt, hogyan lavírozzanak úgy, hogy egyensúlyban levő, integrált, boldog nők legyenek, ezért ennek a könyvnek az egyik fő váza az lesz, ami ezt segíti.

A szerepeinken keresztül a női archetípusainkat is felébresztjük, így az elfeledett, elnyomott énrészeink leporolása, erősítése, újra magunkhoz ölelése önmagában is gyógyít minket.

Erre az utazásra hívlak benneteket, önmagunk és a világ örömére.

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Barlow – SIL Open Font License
Noto Serif – Apache License 2.0
Petrona – SIL Open Font License